Foto’s: Een sterf in trompop botsing met trokDie wrak van die motor. Foto’s: Netcare 911 ‘n Man is Woensdag dood nadat ŉ motor en ŉ vragmotor mekaar naby Vereeniging in Gauteng reg van voor getref het. Santi Steinmann, ŉ woordvoerder van Netcare 911, het gesê die ongeluk het op die R54-pad plaasgevind. “Die bestuurder van die motor was reeds dood toe paramedici by die toneel opgedaag het,” het Steinmann gesê. “Die man se liggaam was in die motor vasgekeer en moes deur die brandweer uit die wrak gesny word.” Die bestuurder van die vragmotor het matige beserings opgedoen. Hy is op die toneel behandel waarna hy na ŉ hospitaal geneem is vir verdere behandeling en waarneming. Die oorsaak van die ongeluk is onbekend en word deur die polisie ondersoek.